FC København er efter en fantastisk præstation videre i Europa League, da man i Skotland vandt hele 3-1 over Celtic. Michael Santos, Pep Biel og Dame N'Doye scorede målene.

FC København og Celtic skulle torsdag aften finde ud af, hvem der skulle tage billetten videre til næste fase i Europa League-slutspillet.

Efter 1-1 i første kamp havde de skotske værter en fordel, der altså tvang Ståle Solbakkens tropper til at komme på måltavlen, ligesom man havde et propfyldt Celtic Park i ryggen.

Støtten var enorm fra de skotske lægter, men de 1200 medrejste FCK-fans gjorde sit for at få Byens Hold til at føle sig hjemme.

Og det gjorde de i kampens første minutter.

Med Mikkel Kaufmann og Pierre Bengtsson i startopstillingen i forhold til det første opgør startede FCK med et højt og intenst pres, der sendte Celtic på hælene.

Efter fem minutter vågnede værterne, og så startede en periode med febrilsk forsvarsspil for FCK.

Flere gange resulterede Celtic-presset i lige ved og næsten-situationer, men heroisk forsvarsspil af Victor Nelsson og Carlos Zeca stoppede skotterne, før det blev helt farligt.

FCK var sporadisk på bolden, når værterne smed den i opspillet – her fungerede særligt Mikkel Kaufmann som en strålende opspilsstation.

Efter 22 minutter opstod indledningens helt store chance, da Celtic-angriberen Mohamed Elyounoussi kom på en dårlig clearing af Bengtsson. Celtic-angriberen var fri til skud foran kassen, men tordnede sit skud over mål.

Fremragende Johnsson-redning

Otte minutter senere var den gal igen, da Celtic-topscorer Odsonne Edouard kom til et hovedstød efter en retur, som Kalle Johnsson på fantastisk vis måtte strække sig, så lang som han er, for at holde bolden ude af mål.

FCK tilkæmpede sig flere hjørnespark i løbet af første halvleg, men det blev ikke farligt for de danske mestre. Bedste mand i den sorte FCK-trøje var i løbet af de første 45 minutter Kaufmann, der flere gange truede med optimistiske udfordringer og stærkt pres i defensiven.

Kort inden pausen fik Ståle Solbakken lidt at tænke over, da den velspillende Kaufmann måtte lade sig udskifte med det, der lignede en lyskeskade. Han blev erstattet af Michael Santos.

I anden halvlegs overtid brændte det for alvor på i FCK-feltet, da Kalle Johnsson begik en stor fejl, som lod Celtic nærme sig, inden værternes Edouard var uhyre tæt på igen.

FCK holdt dog stand og gik til pause ved 0-0.

Indskiftet Santos sender FCK foran

Anden halvleg startede kampen, hvor den slap og efter kun fire minutter fik Celtic bolden i kassen, men til FCK’s held blev målet annulleret for en forseelse i feltet.

Ikke mindre end to minutter senere skulle Santos gøre sit indtog – Varela sendte en lang bold afsted, som Jozo Simunovic fejlede stort på, og så var FCK-angriberen afsted. Han farede ind mod mål, hvor han med en frygtelig aflevering forsøgte at finde Dame N’Doye.

Angrebet lignede et spildt af slagsen, men inde foran mål koksede en Celtic-stopper også, så Santos kom først på returen og sparkede kløgtigt bolden højt i mål til 1-0.

Efter scoringen var det som om, at FCK fik mere selvtillid på bolden, og det medførte en udmærket periode for Solbakkens tropper, der særligt udmærkede sig ved at vinde langt størstedelen af duellerne med skotterne.

Taktisk valgte Ståle Solbakken også at sende Jens Stage på kanten og Rasmus Falk ind på midten.

Forsvaret stod fantastisk og særligt Nelsson og Varela spillede en stor kamp i de bagerste geledder, hvor førstnævnte vel ikke satte en fod forkert i kampens første time.

Celtic tager dominansen

Skotterne virkede længe rådvilde, men efter 65 minutter satte passivt forsvarsspil af Varela gang i værterne. Celtic Park begyndte også at leve op til sit ry, så værterne fik presset frem og begyndte så småt at være med igen.

Med 20 minutter igen måtte svenske Kalle Johnsson nok en gang pille en fantastisk redning op af hatten, da Celtic fik skabt klumpspil foran kassen. Fra nært hold sendte Edouard bolden mod mål, men Johnsson hev lappen i vejret og holdt FCK foran på tavlen.

I det sidste kvarter røg Jens Stage igen ind centralt for FCK, hvor han skulle bryde værternes spil. At Falk igen var på kanten kunne tydeligt aflæses i FCK’s boldomgang, der i slutningen blev mere og mere simpel.

Med ni minutter igen skete det forfærdelige - Ragnar Sigurdsson ramte bolden med hånden i feltet, men han blev først afsløret af et VAR-gennemsyn, som Celtic gjorde det i den første kamp.

Topscorer Edouard skulle tage sig af sparket fra pletten, og det gjorde han på sikreste vis, da han chippede bolden i mål med en Panenka, mens Johnsson kastede sig til den højre side. Dermed 1-1, og så lignede det en tur i forlænget.

Uventet FCK-helt var iskold foran kassen

Men få minutter senere svarede FCK igen. Et kontraangreb havnede hos Rasmus Falk, der fandt en helt fri Pep Biel.

Den udskældte spanier takkede denne gang for tilliden og på den sikreste vis lagde han bolden i mål til 2-1 mellem benene på Fraser Forster.

FCK skiftede kort efter både Bjelland og Daramy på banen, og de kunne i 88 minut være med til at fejre FCK's tredje og sensationelle scoring, da Dame N'Doye kæmpede sig fri i feltet og kom alene igennem.

På kølig vis placerede han bolden i kassen til 3-1, hvorfor avancementet virkede mere end sikkert.

Det blev det efter 90 minutter, da kampens dommer fløjtede af ved 3-1.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)